**Juhtumite analüüs**

Järgnevalt on välja toodud mõned tüüpilisemad tõestisündinud juhtumid mopeedide osalusel toimunud liiklusõnnetustest. Võimalik on arutleda terve klassiga ühte juhtumit või jagada õpilased juhtumite analüüsiks väiksematesse gruppidesse. Juhtumite lõpus on kaks näidisskeemi, mida saate analüüsimisel kasutada.

**I JUHTUM**

09.09 kella 21:39 paiku toimus liiklusõnnetus keskmise suurusega Eesti linnas, kus linna peatänaval põrkasid kokku kaks mopeedi. 15-aastane Andrei, juhtides mopeedi Aprilia, ei olnud liikluses piisavalt hoolikas, et tagada liikluse sujuvus ning vältida ohu ja kahju tekkimist. Vasakpöörde sooritamisel ei veendunud manöövri ohutuses ja keeras ette temast möödasõitu sooritavale mopeedile Yamaha, mida juhtis 16-aastane Kirill. Põhjustas liiklusõnnetuse ja varalise kahju mopeedi omanikule Kirillile, kes sai liiklusõnnetuse tagajärjel tervisekahjustused. Kirill toimetati kiirabiga haiglasse, kus tal tuvastati vasaku põlve põrutus ja vasaku labakäe marrastus.

**Taustainfo**

Mõlemad juhid kained. Mopeedid tehniliselt korras. Sündmuskohal sõidutee kaetud asfaltkattega, kuiv ja sõidukorras. Nähtavus hea, tänavavalgustus põles. Grupp noori sõitis mopeedidega tänaval. Andrei tahtis sooritada vasakpöörde poe parklase ning sõitis sõidutee keskele, lülitas sisse suunatule, vähendas kiirust. Andrei mopeed peaaegu seisis ja pöördele asudes sõitis ette temast möödasõitu tegevale sõbrale. Kirill ei saanud Andrei tegevusest aru ja kuna vastassuunavöönd oli vaba, otsustas teha möödasõidu. Toimus kokkupõrge. Andrei vigastada ei saanud, Kirll kukkus ja libises mopeediga mööda teed edasi. Liiklusõnnetust pealt näinud tunnistajad kutsusid kiirabi. Kohale jõudnud sõbrad aitasid Kirilli mopeedi parklasse toimetada. Kirillil Andrei suhtes pretensioone ei ole ja tema karistamist ei soovinud, kuna on sõbrad.

Andrei pani toime väärteo LS§ 33 lg2 p8, 14 lg.2 (223 lg1) tunnustel.

OTSUS: Rahatrahv 120 eurot

**II JUHTUM**

27.09 kella 16.40 ajal toimus keskmise suurusega Eesti linnas, kõrvalisel tänaval liiklusõnnetus, kus mopeedi Aprilia SR 50R juhtinud kaine juhtimisõigusega 16-aastane Kristjan sõitis üle kivi, mis asus sõiduteel ning mille tõttu kukkus mopeediga teele ümber. Liiklusõnnetuses said vigastada mopeedijuht ja kaassõitja 17-aastane Marileen. Mõlemad noored toimetati kiirabi poolt haiglasse, vigastuseks marrastused. Mopeedil tehnilised vigastused.

**Taustainfo**

Sõiduteel asfaltkate, suured augud, teekate kuiv. Nähtavus hea. Tegemist õnnetusega. Kristjan ei suutnud teel olnud lahtisest kivist kõrvale põigata ning järsu pöörde tagajärjel murdus mopeedil esihark. Mõlemad noored kandsid nõuetekohast kaitsekiivrit. Osapooled omavahel head sõbrad. Kaassõitja politseile avaldust teha ei soovinud.

OTSUS: väärteomenetlust ei alustatud seoses otstarbekusega

**III JUHTUM**

24.04 kella 18.40 paiku sõitis Eesti väikelinnas kahe tänava võrdväärsel ristmikul, parema käe reeglit eirates mopeedile Piaggio Liberty otsa sõiduauto Renault Megan, mida juhtis juhtimisõigust omav 21-aastane Tanel. Kannatada said 16-aastane mopeedi juhtinud Siim, kellel tuvastati vasaku põlve tugev põrutus ja marrastus ning marrastus parema jala hüppeliigese kohal ja kätel. 15-aastasel kaassõitjal Kaarlil, kellel jäid jalad mopeedi ja sõiduauto vahele, tuvastati vasaku jala põlve all marrastus sääre põrutus.

**Taustainfo**

Sõidutee asfaltkattega ja kuiv. Sõiduauto sõidukiirus oli ca 10 km/h, mopeedil ca 30 km/h. Mõlemal juhil oli juhtimisõigus. Siimul 1,5 ja Tanelil 2 aastat. Mopeedijuht ja kaassõitja kandsid motokiivreid. Kuigi Tanel vaatas ristmikule jõudes mõlemale poole, et veenduda ristmiku ületamises, jäi tal märkamata paremalt poolt lähenev mopeed ja kokkupõrget vältida ei õnnestunud. Tanel teatas liiklusõnnetusest politseile ja toimetas mopeedi enda vanavanemate hoovi. Siimu ema viis lapsed haiglasse. Peale läbivaatust lubati poisid kodusele ravile.

* Tanel põhjustades liiklusõnnetuse, tunnistas koheselt enda süüd.
* Pooled said kokkuleppele süülisuses liiklusõnnetuse sündmuskohal.
* Liiklusõnnetuse järgselt täitsid pooled juhtunu sündmuskohal kindlustuse paberid.
* Liiklusõnnetuses mopeediga sõitnud ja kannatada saanud Siim ja tema kaasreisija Kaarel kinnitasid sündmuskohal, et ei soovi arstiabi.
* Kannatada saanud ja nende seaduslikud esindajad ei soovinud menetlusaluse isiku karistamist politsei poolt.

Tanel pani toime väärteo LS§ 17 lg.5 p.5 (223 lg1) tunnustel.

OTSUS: menetlus lõpetati VTMS §30 lg1 alusel p 1 alusel otstarbekuse kaalutlusel.

**IV JUHTUM**

16.04 kell 22.01 toimus liiklusõnnetus Eesti väikelinnas Olerexi bensiinijaama juures, kus 16-aastane Martin juhtis mopeedi Yamaha DT 50 ja ei andnud parklast tankla alale sõites teed paremalt lähenevale mootorsõidukile, Audi 80-le. Toimus kahe sõiduki kokkupõrge, kus mopeed sõitis vastu auto vasakpoolset külge. Kokkupõrke tagajärjel sai kergeid vigastusi mopeedijuht, kes jäi vasaku jalaga mopeedi alla ning kahjustusi said mõlemad sõidukid. Audile tekitatud kahju 600 eurot.

**Taustainfo**

Martin oli tanklas koos sõpradega. Peale kokkupõrget aitasid sõbrad vasakpoolse suunatule mopeedile tagasi panna. Mopeedijuhi toimetas kiirabi haiglasse. Mopeedi viisid sündmuskohalt hiljem minema mopeedijuhi sõbrad. Mopeed kuulus Martinile, olemas juhtimisõigus, ta ei märganud parklasse pargitud teise sõiduauto tagant paremalt lähenevat sõiduautot Audi 80. Martin pidurdas, kuid kokkupõrge oli vältimatu. Audi 80 juht kutsus kiirabi ning Martinil tuvastati haiglas vasakul jalal kerged vigastused.

Teave tekitatud kahju kohta: Sõiduautol Audi 80 oli eesmise vasakpoolse poritiiva deformatsioon ja värvikahjustused ja eesmise vasakpoolse ukse plekideformatsioon ja värvikahjustused. Kahjustunud olid vasakpoolse külje eesmise poritiiva ja eesmise ukse iluliist. Mopeedil Yamaha DT 50 oli purunenud eesmine poritiib, esitule parempoolne kinniti, piduritule lüliti ja parempoolne suunatuli. Esikahvel oli kõver.

Martin pani toime väärteo LS§ 17 lg.5 p.5 (223 lg1) tunnustel.

OTSUS: rahatrahv 60 eurot.

**V JUHTUM**   
01.07 kella 22:30 paiku toimus Lõuna-Eestis kõrvalmaanteel liiklusõnnetus, kus ristmikul sõitnud kaine juhtimisõiguseta 15-aastane Hannes kaotas parempöördel kontrolli mopeedi Yamaha üle ning sõitis vastu ohutussaart. Mopeedilt kukkumise tagajärjel said viga mopeedi juhtinud Hannes ja 15-aastane kaasreisija Liisa. Kiirabi toimetas mõlemad noored TÜ Kliinikumi, kus mõlemal tuvastati üla- ja alajäsemete lahtised haavad. Peale esmaabi andmist jäeti mõlemad lastekirurgiasse ravile.

**Taustainfo**

Sõidutee asfaltkattega ja kuiv. Mopeedijuht pärit teisest maakonnast, vähene juhtimiskogemus. Mopeed kuulus tädile, naabritüdruk Liisa tahtis minna ujuma, otsustati minna koos. Mõlemad mopeedil viibinud noored kasutasid kaitsekiivrit. Kiirus ca 45 km/h, paremkurvis lahtise killustiku peal hakkas mopeed vibama, pidurdada ei õnnestunud kuna mopeedil jäi gaas peale. Kukkusid mopeediga paremale küljele ja libisesid vastu ohutussaart. Hannes peatas ise möödasõitva auto ja palus kutsuda kiirabi. Tunnistas süüd ja kahetses. Liisal Hannese suhtes mingeid pretensioone ei olnud.

Hannes pani toime väärteo LS § 50 lg. 3 p. 1; § 90 lg.1 p.1; (LS § 223 lg.1; § 201 lg.1) tunnustel.

OTSUS: rahatrahv 200 eurot.

**VI JUHTUM**

23.09 kella 23.08 ajal toimus liiklusõnnetus ühes Eesti suuremas linnas, elamurajoonis, kus kõnniteel kõndinud 59-aastasele jalakäijale sõitis otsa kõnniteel sõitnud kollast värvi mopeed, mis lahkus sündmuskohalt. Liiklusõnnetuse tagajärjel sai kannatanu raske peavigastuse ning toimetati kooma seisundis kiirabi poolt neurointensiivravi osakonda. Kannatanu suri haiglas järgmisel päeval.

**Taustainfo**

Nelja meetri laiune kõnnitee oli kaetud asfaltkattega ja kuiv, ilm selge, maja ees valgustus puudus, nähtavus hea. 19-aastane Kalle tarvitas mõni kilomeeter linnast kaugemal asuvas tuttava garaažis koos kahe sõbraga alkoholi. Nad jõid kolme peale ära 0,5 liitrise viina, seejärel võttis Kalle tuttava mopeedi, et minna linna järgi sõber Margusele. Sõber ei läinud mopeedi peale, kuna Kallel ei olnud teist kiivrit. Kalle lubas tuua kiivri, tuli tagasi tunni pärast ning rääkis Margusele, et sõitis otsa naisele ning nägi, et peale naise kukkumist hakkas tal peast verd jooksma. Kalle valetas, et sõitis veidi eemale ja kutsus ise kiirabi. Tegelikult kutsus kiirabi samas majas elav arst, kes kohe peale otsasõidu heli kuulmist majast välja jooksis. Politsei kutsus naise taga kõndinud politseiametnik. Kalle sõitis tagasi garaaži ja valetas omanikule esi porilaua puudumise kohta, et see varastati ära ning lubas uue osta. Mopeed tuvastati, algselt esitati 24.09 süüdistus mopeedi omanikule, asjaolude ilmnemisel 25.09 õigele liiklusõnnetuse põhjustajale. Kalle võeti vahi alla.

Õhtul läks Kalle koos ühe sõbraga sündmuskohale ja nägi maas suurt vereloiku.

Kalle pani toime kuriteo KarS § 117 tunnustel. Lisaks oli Kalle sooritanud mitmeid vargusi autodest.

KOHTUOTSUS: Kalle tunnistati süüdi liiklusõnnetuse toime panemise eest ja karistuseks määrati 2 aastat vangistust, lisaks varguste eest 2 aastat 6 kuud vangistust, karistuste osalisel liitmisel kokku 3 aastat 6 kuud vangistust. Kuna Kalle pani kuriteod toime tingimisi vabaduskaotuse ajal, liideti eelmine karistus ja lõplik karistus oli 4 aastat 11 kuud.

**JUHTUMI KAARDISTAMINE**

**Pealkiri** ........................................

3.

2.

**Lahendus**

1.

**Sündmused**

**Osalised:**

**Tegevuspaik:**

**Õppetund:**

**JUHTUMI TÄHT**

**Kus?**

(Tegevuspaik)

**Kes?** **Miks?** **Millal?**

(Osalised) (Põhjused) (Aeg)

**Mis juhtus?** **Kuidas lõppes?**

(Sündmused) (Lahendus)